**Sopotas Starptautiskais dziesmu festivāls** (poļu: *Międzynarodowy Festiwal Piosenki*), tiek saukta arī par **Sopotas festivālu** (poļu: *Sopot Festival*) ir ikgadējs starptautisks dziesmu konkurss, kas notiek Sopotā, Polijā. Tas ir viens no diviem lielākajiem Polijas mūzikas festivāliem (otrs ir Polijas Nacionālais dziesmu festivāls Opolē) un viens no lielākajiem dziesmu konkursiem Eiropā.

Laikā no 1994. līdz 2004. gadam konkursu organizēja un pārraidīja tiešraidē Polijas sabiedriskais televīzijas kanāls TVP. Nākamajā gadā koncertu pirmo reizi pārraidīja privātais kanāls TVN (līdz 2009. gadam). No 2012. līdz 2014. gadam koncertus pārraidīja un organizēja kanāls *Polsat*. Vēlāk to atcēla raidorganizācija. 2015. gada festivāls netika pārraidīts televīzijā, tomēr 2017. gadā tas atgriezās kanālā TVN.

Meža opera Sopotā (2007)
Festivāla skatuve 2013. gadā

Vēsture
-------

Pirmo Sopotas festivālu 1961. gadā ierosināja organizēt Holokaustā izdzīvojušais Polijas ebreju pianists un komponists Vladislavs Špīlmans, kuram palīdzēja Šimons Zakževskis no Polijas mākslinieku vadības organizācijas (PAGART). Pirmie trīs festivāli notika Gdaņskas kuģu būvētavas zālē (1961–1963), pēc tam festivāls pārcēlās uz Sopotas Meža operu (*Opera Leśna*). Galvenā balva bija "Dzintara lakstīgala".

Laikā no 1977. līdz 1980. gadam festivālu aizstāja ar Intervīzijas dziesmu konkursu, kas joprojām notika Sopotā. Atšķirībā no Eirovīzijas dziesmu konkursa, Sopotas Starptautiskais dziesmu festivāls bieži mainīja formātu, kā izvēlēties uzvarētāju, un dalībniekiem piedāvāja daudz dažādu konkursu. Piemēram, 4. Intervīzijas dziesmu konkursā (Sopotā 1980. gada 20.—23. augustā) bija divi konkursi: viens māksliniekiem, kas pārstāv televīzijas kompānijas, otrs tiem, kas pārstāv ierakstu kompānijas. Pirmajā žūrija vērtēja dziesmu mākslinieciskos nopelnus, bet otrajā — izpildītāju interpretāciju.

Festivāls vienmēr ir bijis atvērts arī māksliniekiem, kas nav no Eiropas, tajā ir pārstāvētas tādas valstis kā Kuba, Dominikāna, Mongolija, Jaunzēlande, Nigērija, Peru, Dienvidāfrika un daudzas citas.

Festivāls zaudēja popularitāti Polijā un ārzemēs 1980. gados, popularitātei samazinoties arī 1990. gados, un sabiedriskā televīzijas kanāla TVP vietā no 2005. gada festivālu sāka pārraidīt privāts kanāls TVN.

Kopš 1999. gada festivālā nenotika konkurss. Tā vietā TVP uzaicināja pazīstamus māksliniekus, tādus kā Vitnija Hjūstone, Tīna Tērnere, grupa *The Corrs*, Laionels Ričijs, grupa UB40, Rikijs Mārtins un grupa *Simply Red*. 2005. gadā, pārņemot festivāla pārraidīšanu no TVP, kanālā TVN atgriezās starptautiskais konkurss. 2006. gadā uzaicināja uzstāties Eltonu Džonu un Keitiju Melua.

Plakāts ar attēliem no 2006. gada festivāla
2010. un 2011. gadā festivāls nenotika Meža operas atjaunošanas dēļ. Kopš 2012. gada festivālu katru gadu pārraida televīzijas kanāls *Polsat*. 2015. gadā *Polsat* nolēma neorganizēt festivālu. Tomēr pilsētas varas iestādes organizēja vienas dienas festivālu Sopotā, bet bez televīzijas pārraides.

2016. gadā koncerts nenotika televīzijas partnera trūkuma dēļ, kuram sākotnēji bija jābūt kanālam TVP. Pēc gada pārtraukuma tika pieņemts lēmums atjaunot festivālu. Kopš 2017. gada to atkal organizē un pārraida televīzijas kanāls TVN.

Festivāls bieži savos koncertos uzaicinājis starptautiskās zvaigznes. Tajā agrāk uzstājušies Šarls Aznavūrs, grupa *Boney M*, Džonijs Kešs, kā arī vēlāk — Čaks Berijs, Vanesa Meja, Enija Lenoksa, Belinda Kārlaila, grupa *Vaya Con Dios*, Kriss Ri, Tanita Tikarama, Latoija Džeksone, grupa *Kajagoogoo*, Gorans Bregovičs, Anasteiša.

Latvijas dziedātāju piedalīšanās
--------------------------------

Festivālā piedalījušies arī Latvijas dziedātāji — 1976. gadā Nora Bumbiere un Viktors Lapčenoks, bet 2006. gadā tajā piedalījās *Brainstorm*. 1991. gadā par šī konkursa uzvarētāju kļuva grupa "Jauns Mēness" ar dziesmu *Piekūns skrien debesīs*.

Balva "Dzintara lakstīgala", Dzintara muzejs Gdaņskā

Uzvarētāji pēc valsts
---------------------

| Uzvaras | Valsts | Gadi |
| --- | --- | --- |
| 15 | Karogs: Polija Polija | 1967, 1968, 1972\*, 1979, 1984, 1990, 1994, 1995, 1999, 2002, 2003, 2005, 2007, 2014, 2021 |
| 4 | Karogs: Zviedrija Zviedrija | 1985, 2008, 2012, 2019 |
| Karogs: Apvienotā Karaliste Apvienotā Karaliste | 1971, 1973, 1975, 2006 |
| Karogs: Padomju Savienība PSRS | 1963\*, 1972\*, 1976, 1978 |
| 3 | Karogs: Amerikas Savienotās Valstis ASV | 1966, 1986, 1988 |
| 2 | Karogs: Francija Francija | 1963\*, 2013 |
| Karogs: Somija Somija | 1974, 1980 |
| Karogs: Kanāda Kanāda | 1965, 1970 |
| Karogs: Šveice Šveice | 1961, 1969 |
| Karogs: Grieķija Grieķija | 1962, 1964 |
| 1 | Karogs: Krievija Krievija | 2018 |
| Karogs: Austrālija Austrālija | 2009 |
| Karogs: Beļģija Beļģija | 2001 |
| Karogs: Čehija Čehija | 2000 |
| Karogs: Itālija Itālija | 1998 |
| Karogs: Nīderlande Nīderlande | 1997 |
| Karogs: Lietuva Lietuva | 1993 |
| Karogs: Austrija Austrija | 1992 |
| Karogs: Latvija Latvija | 1991 |
| Karogs: Norvēģija Norvēģija | 1989 |
| Karogs: Rietumvācija Rietumvācija | 1987 |
| Karogs: Čehoslovākija Čehoslovākija | 1977 |
|

\**Konkrētajā gadā vairāk nekā viens uzvarētājs*.

Atsauces
--------

1. ↑  "Sopot Summer Capital", Polish Cultures
2. ↑  «Polsat Sopot Festival 2015 odwołany? Polsat rezygnuje z letniego festiwalu [VIDEO] – informacje, premiery teledysków – ESKA.pl». www.eska.pl. Skatīts: 2016-05-30.
3. ↑  «Wladyslaw Szpilman - Pianist and Composers Popular Music». *www.szpilman.net*. Skatīts: 2018. gada 10. aprīlis.
4. ↑  Roman Waschko. «Finn Singer Triumphant At Sopot Contest». *Billboard*. Nielsen Business Media, 1980-09-06. 65. lpp.
5. ↑  «Polsat Sopot Festival 2015 odwołany? Polsat rezygnuje z letniego festiwalu [VIDEO]». Skatīts: 2018. gada 24. maijs.
6. ↑  Ewa Andruszkiewicz. «Sopot Festival wróci na antenę TVP? Negocjacje trwają», 2016. gada 23. jūnijs. Skatīts: 2018. gada 24. maijs.

Ārējās saites
-------------

* Vikikrātuvē par šo tēmu ir pieejami multivides faili. Skatīt: ***Sopotas Starptautiskais dziesmu festivāls***.
* Oficiālā tīmekļa vietne

Skatīt arī
----------

* Meža opera

|  |  |  |
| --- | --- | --- |
| 

|  |  |
| --- | --- |
| Autoritatīvā vadība | 
* WorldCat
* VIAF: 168019969
* LCCN: n2003085994
* GND: 4824484-3

 |

 |